Broj: 711-I-529-P-295-21/23-06-17

Zagreb, 22. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Darka Bana, općinskog načelnika Općine Bedekovčina**, na 2. sjednici, održanoj 22. ožujka 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Darka Bana, općinskog načelnika Općine Bedekovčina, u odnosu na imenovanje članova Nadzornog odbora trgovačkog društva Komunalno Bedekovčina d.o.o. neće se pokrenuti, jer Povjerenstvo ne može utvrđivati povredu članka 15. stavka 2. ZSSI-a bez njezina dovođenja u svezu s odredbom ZSSI-a za čiju se povredu može izreći sankcija.**

Obrazloženje

U Povjerenstvu je 2. prosinca 2021. pod brojem 711-U-5695-P-295/21-01-3 zaprimljena neanonimna prijava mogućeg sukoba interesa podnesena protiv dužnosnika Darka Bana, općinskog načelnika Općine Bedekovčina, povodom koje se vodi predmet P-295/21.

U prijavi se navodi da je dužnosnik protivno Smjernici i uputi Povjerenstva od 25. svibnja 2021. dana 1. listopada 2021. imenovao članove Nadzornog odbora trgovačkog društva Komunalno Bedekovčina d.o.o. te da je o tome obavijestio Općinsko vijeće Općine Bedekovčina tek 26. studenoga 2021.

Prijavi su priložena Odluka o imenovanju članova Nadzornog odbora trgovačkog društva Komunalno Bedekovčina d.o.o. od 1. listopada 2021., donesena od Skupštine društva, koja se sastoji od osnivača i jedinog člana društva Općine Bedekovčina, predstavljenog po dužnosniku Darku Banu, općinskom načelniku, kojom se Odlukom za članove Nadzornog odbora imenuju Kristijan Dekanić, Sandra Tuđa i Anamarija Valjak, te Odluka o predlaganju od 2. rujna 2021., kojom Općinsko vijeće Općine Bedekovčina predlaže Skupštini trgovačkog društva Komunalno Bedekovčina d.o.o. da se za članove Nadzornog odbora istog društva imenuju Željko Odak, Robert Rogan i Antun Tkalec.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio je na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI-a.

S obzirom da je u predmetu P-295/21 spis formiran te prva radnja u istome učinjena prije stupanja ZSSI-a na snagu, isti je postupak dovršen sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Darko Ban izabran na dužnost općinskog načelnika Općine Bedekovčina u mandatima 2013. – 2017., 2017. – 2021., kao i da istu dužnost obnaša u mandatu 2021. – 2025. od 7. lipnja 2021.

Člankom 3. stavkom 1. podstavkom 39. ZSSI/21-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Darko Ban povodom obnašanja dužnosti općinskog načelnika Općine Bedekovčina obvezan postupati sukladno odredbama navedenog Zakona.

Na traženje Povjerenstva iz dopisa Broj: 711-I-2034-P-295/21-02-17 od 6. prosinca 2021., Općina Bedekovčina očitovala se dopisom, klasa: 040-01/21-01/02, urbroj: 2197-02-01/1-21-2 od 11. siječnja 2022., u kojem se navodi da je člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 36/09., 125/08., 36/09., 150/11., 144/12., 123/17., 98/19. i 144/20.) propisano da općinski načelnik imenuje i razrješuje predstavnike jedinice lokalne samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno, te da je Zakonom o trgovačkim društvima („Narodne novine“, broj 111/93., 34/99., 121/99., 52/00., 118/03., 107/07., 146/0.8, 137/09., 152/11., 111/12., 68/13., 110/15. i 40/19.) propisano da članove nadzornog odbora trgovačkih društava imenuje skupština.

Također se navodi da je člankom 19. Odluke o osnivanju trgovačkog društva Komunalno Bedekovčina d.o.o. od 29. lipnja 2017. određeno da Nadzorni odbor ima tri člana koje imenuje Skupština društva.

Navodi se da je postupak donošenja odluka od strane skupštine trgovačkih društava propisan odredbama Zakona o trgovačkim društvima i da moraju biti poštivane sve formalnosti kako bi se upis proveo u sudskom registru, te da je općinski načelnik kao čelnik jedinice lokalne samouprave ovlašten u svojstvu člana skupštine trgovačkih društava donositi odluke o imenovanju članova tijela pravnih osoba kojima je jedinica osnivač, sukladno Zakona o lokalnoj i područnoj (regionalnoj) samoupravi, poštujući pritom odredbu članka 15. stavka 2. ZSSI-a.

U dopisu se zaključno iznosi stav da je predmetno imenovanje provedeno sukladno svim pozitivnim propisima.

Očitovanju Općine Bedekovčina prileže Odluka o imenovanju članova Nadzornog odbora trgovačkog društva Komunalno Bedekovčina d.o.o. od 1. listopada 2021., te Odluka o predlaganju od 2. rujna 2021., kojom Općinsko vijeće predlaže Skupštini trgovačkog društva Komunalno Bedekovčina d.o.o. imenovanje članova Nadzornog odbora istog društva.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Iz dokumentacije proizlazi da je dužnosnik Darko Ban, općinski načelnik Općine Bedekovčina, kao član Skupštine društva Komunalno Bedekovčina d.o.o., kojem je ta Općina osnivač, Odlukom od 1. listopada 2021. imenovao članove Nadzornog odbora, te da dužnosnik nije imenovao one osobe koje je Općinsko vijeće Općine Bedekovčina predložilo Skupštini društva, niti se taj prijedlog Općinskog vijeća uopće navodi u Odluci o imenovanju.

Iz prijave ne proizlazi da bi neka od imenovanih osoba bila u odnosu povezanosti s dužnosnikom, odnosno ne upućuje se da bi dužnosnik počinio povredu neke druge odredbe ZSSI-a.

U ovakvim situacijama, kada je dužnosnik u obavljanju funkcije člana skupštine trgovačkog društva u vlasništvu tijela javne vlasti u kojem obnaša dužnost imenovao članove upravnih i nadzornih tijela navedenih trgovačkih društva bez prijedloga predstavničkog tijela, Povjerenstvo je odlučivalo o pokretanju postupka zbog moguće povrede članka 15. stavka 2. ZSSI-a, pri čemu u ovome slučaju takav prijedlog postoji, ali dužnosnik nije postupio u skladu s istim.

Međutim, Upravni sud u Zagrebu u presudi poslovni broj: UsI-2557/22-7 od 31. listopada 2022. godine zauzima pravno stajalište da ne postoji pravna osnova temeljem koje bi Povjerenstvo samostalno i izvan konkretiziranog bića djela, kao propisanog zabranjenog postupanja, utvrđivalo povredu članka 15. stavka 2. ZSSI-a, već obrazlaže da je zakonitost postupka imenovanja u upravnim i nadzornim tijelima u međusobnoj povezanosti s radnjama koje su dužnosniku zabranjene, odnosno obvezama kojih se dužan pridržavati i za čiju su povredu u članku 42. ZSSI-a normirane sankcije.

Naime, sud tumači da su člankom 42. ZSSI-a propisane sankcije za povrede taksativno navedenih zakonskih odredbi, među kojima nije naveden i članak 15. ZSSI-a, što znači da Povjerenstvo ne može deklaratorno, bez izricanja sankcije, utvrđivati povredu iste odredbe, te da na takav zaključak upućuje i odredba članka 48. stavka 2. ZSSI-a, kojom je propisano da je dopušteno pokrenuti upravni spor protiv odluka kojima su utvrđene povrede taksativno navedenih zakonskih odredbi za koje se može izreći sankcija.

Navedeno pravno stajalište potvrđeno je i presudom Visokog upravnog suda Republike Hrvatske poslovni broj Usž-110/23-2 od 1. veljače 2023., u kojoj se navodi da Povjerenstvo nema ovlast utvrđivati da je dužnosnik počinio povredu članka 15. stavka 2. ZSSI-a samostalno i izvan konkretiziranog bića djela kao propisanog zabranjenog postupanja.

Slijedom navedenog, Povjerenstvo u odnosu na okolnost imenovanja članova Nadzornog odbora trgovačkog društva Komunalno Bedekovčina d.o.o. protiv dužnosnika Darka Bana, općinskog načelnika Općine Bedekovčina, neće pokrenuti postupak, jer ne može utvrđivati povredu članka 15. stavka 2. ZSSI-a bez njezina dovođenja u svezu s odredbom ZSSI-a za čiju se povredu može izreći sankcija.

Stoga je Povjerenstvo donijelo odluku kao što je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Dužnosniku Darku Banu, osobnom dostavom
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana